Belgialainen oikeusistuin on päättänyt, että murhasta ja raiskauksesta elinkautiseen tuomittu belgialaismies saa luvan päättää elämänsä lääkäreiden avulla.

Belgian laki on sallinut armokuoleman jo 12 vuotta, mutta tämä on ensimmäinen tapaus, jossa oikeus otti kantaa vangin pyyntöön saada apua elämänsä päättämiseksi.

30 vuotta vankeudessa ollut noin 50-vuotias mies perusteli eutanasiapyyntöään sillä, ettei hänellä ole mahdollisuuksia päästä vapauteen, koska hän ei kykene irtautumaan väkivaltaisista seksuaalisista haluistaan.

Omasta mielestään hän ei ole saanut terapiaa selvitäkseen ongelmistaan, ja siksi pitää parempana kuolla.

Mies kokee useiden lääkäreiden ja psykologien mukaan suurta kärsimystä tilanteestaan, kertoo hänen asianajajansa. Vielä ei ole päätetty, koska armokuolema pannaan toimeen.

Tähän asti lakia armokuolemasta on sovellettu Belgiassa vain vakavasti sairaisiin. Luvan ovat saaneet muun muassa kaksi kuuroa veljestä, jotka olivat menettämässä näkönsä sekä transsukupuolinen, joka kärsi epäonnistuneesta sukupuolenvaihtoleikkauksesta.